**luonnos 30.9.2021**

**Maa- ja metsätalousministeriön asetus eläinten hyvinvointikorvauksesta annetun maa- ja metsätalousministeriön asetuksen muuttamisesta**

Maa- ja metsätalousministeriön päätöksen mukaisesti

*muutetaan* eläinten hyvinvointikorvauksesta annetun maa- ja metsätalousministeriön asetuksen (117/2015) 3, 13, 22 ja 27 §, sellaisina kuin ne ovat 3 ja 22 § asetuksessa 1/2019, 13 § asetuksessa 721/2015 ja 27 § asetuksessa 38/2017, ja

*lisätään* asetukseen uusi 16 a § seuraavasti:

3 §

*Nautojen hyvinvointisuunnitelma*

Viljelijällä on oltava kokonaisvaltainen nautojen hyvinvointisuunnitelma sitoumuskauden alusta lähtien. Hyvinvointisuunnitelma on vuosittainen toiminnan hallinta- ja kehittämissuunnitelma, joka sisältää tilakohtaisia toimia nautojen hyvinvoinnista, terveydenhoidosta ja bioturvallisuudesta. Hyvinvointisuunnitelmassa on kuvattava maatilan olosuhteet ja tuotantotapa huomioon ottaen:

1. pitopaikan olosuhteet;
2. varautuminen häiriötilanteisiin;
3. tuotannon- ja ruokinnan toteuttaminen;
4. tautisuojaus;
5. hyvinvoinnin parantaminen;
6. mahdolliset havainnot ja kehittämistarpeet.

13 §

*Sikojen hyvinvointisuunnitelma*

Viljelijällä on oltava kokonaisvaltainen sikojen hyvinvointisuunnitelma sitoumuskauden alusta lähtien. Hyvinvointisuunnitelma on vuosittainen toiminnan hallinta- ja kehittämissuunnitelma, joka sisältää tilakohtaisia toimia sikojen hyvinvoinnista, terveydenhoidosta ja bioturvallisuudesta. Hyvinvointisuunnitelmassa on kuvattava maatilan olosuhteet ja tuotantotapa huomioon ottaen:

1) pitopaikan olosuhteet;

2) varautuminen häiriötilanteisiin;

3) tuotannon- ja ruokinnan toteuttaminen;

4) tautisuojaus;

5) hyvinvoinnin parantaminen;

6) mahdolliset havainnot ja kehittämistarpeet.

16 a §

*Emakoiden ja ensikoiden vapaaporsitus*

Vapaaporsituksessa ensikko ja emakko on pidettävä vapaana ennen porsimista, koko porsimisajan ja sen jälkeen koko imetysajan. Ensikon ja emakon liikkumista saa rajoittaa vain poikkeustapauksissa ja tilapäisesti, jos se on tarpeen eläinlääkinnällisten tai muiden hoitotoimenpiteiden, porsaiden turvallisuuden tai työturvallisuuden vuoksi. Edellä mainitut syyt rajoittamiselle ja rajoitustoimenpiteet on kirjattava 13 §:ssä tarkoitettuun hyvinvointisuunnitelmaan tai muuhun vastaavaan.

Karsinassa on oltava kiinteää pohjaa. Lisäksi karsinassa on oltava riittävästi sopivaa materiaalia pesäntekoa varten sekä tongittavaksi ja kuivikkeeksi. Muokkautuvaa ja irtainta pesäntekomateriaalia on oltava tarjolla koko ajan porsimiseen asti. Virikemateriaalia ja kuiviketta on oltava koko ajan. Karsinassa on oltava katettu porsaspesä, jonka katto voidaan tarvittaessa avata.

Karsinan on oltava sellainen, että ensikko ja emakko pääsevät esteettä kääntymään siinä ympäri. Karsinassa kääntöhalkaisijan on oltava vähintään 170 senttimetriä. Porsituskarsinan pinta-alan on oltava vähintään 7 neliömetriä. Tästä tilasta porsailla on oltava vähintään 1 neliömetri sellaista tilaa, jossa karsinarakenteet suojaavat porsaita jäämästä emakon alle.

Jos toimenpidettä toteutetaan vain osan maatilan emakoiden ja ensikoiden osalta, viljelijän on ilmoitettava sitoumusta antaessaan porsituskarsinoiden määrä, jotka täyttävät 2 ja 3 momentissa säädetyt edellytykset ja jotka ovat jatkuvassa käytössä 1 päivästä tammikuuta 31 päivään joulukuuta. Edellä mainittuja porsituskarsinoita on oltava käytössä vähintään yksi edellä mainittuna ajanjaksona.

22 §

*Lampaiden ja vuohien hyvinvointisuunnitelma*

Viljelijällä on oltava kokonaisvaltainen lampaiden ja vuohien hyvinvointisuunnitelma sitoumuskauden alusta lähtien. Hyvinvointisuunnitelma on vuosittainen toiminnan hallinta- ja kehittämissuunnitelma, joka sisältää tilakohtaisia toimia lampaiden ja vuohien hyvinvoinnista, terveydenhoidosta ja bioturvallisuudesta. Hyvinvointisuunnitelmassa on kuvattava maatilan olosuhteet ja tuotantotapa huomioon ottaen:

1. pitopaikan olosuhteet;
2. varautuminen häiriötilanteisiin;
3. tuotannon- ja ruokinnan toteuttaminen;
4. tautisuojaus;
5. eläintautien esiintyminen;
6. hyvinvoinnin parantaminen;
7. mahdolliset havainnot ja kehittämistarpeet.

27 §

*Siipikarjan hyvinvointisuunnitelma*

Viljelijällä on oltava kokonaisvaltainen siipikarjan hyvinvointisuunnitelma sitoumuskauden alusta lähtien. Hyvinvointisuunnitelma on vuosittainen toiminnan hallinta- ja kehittämissuunnitelma, joka sisältää tilakohtaisia toimia siipikarjan hyvinvoinnista, terveydenhoidosta ja bioturvallisuudesta. Hyvinvointisuunnitelmassa on kuvattava maatilan olosuhteet ja tuotantotapa huomioon ottaen:

1. pitopaikan olosuhteet;
2. ruokinnan toteuttaminen;
3. tautisuojaus;
4. hyvinvoinnin parantaminen;
5. mahdolliset havainnot ja kehittämistarpeet.

\_\_\_\_\_\_\_\_\_\_\_\_\_\_\_\_\_\_\_\_

Tämä asetus tulee voimaan xx päivänä xxx kuuta 2022.

Mitä asetuksen 16 a §:n 3 momentissa säädetään pinta-ala- ja kääntöhalkaisijavaatimuksista, ei sovelleta viljelijöihin, jotka ovat investoineet 6 neliömetrin porsituskarsinoihin ennen 31 päivää joulukuuta 2021.

Helsingissä x.x.2021

 Maa- ja metsätalousministeri Jari Leppä

 Neuvotteleva virkamies Suvi Ruuska